paragraph_text: Ratovi zvijezda (također i Zvjezdani ratovi, eng. Star Wars) američka je medijska franšiza epske svemirske opere koju je kreirao producent i redatelj George Lucas. Prvi film franšize, kojeg je 20th Century Fox pustio u distribuciju 25. svibnja 1977., postao je svjetski fenomen popularne kulture, te su ga u trogodišnjim intervalima pratila dva nastavka. Šesnaest godina nakon zadnjeg filma prve trilogije, pušten je u distribuciju prvi film nove prequel trilogije, s dva prateća filma također u trogodišnjim intervalima, s posljednjim u distribuciji od 19. svibnja 2005.